Aproape 100 de persoane au fost în avionul cu care a ajuns la Suceava, de la Bergamo, prima persoană diagnosticată cu coronavirus în Ucraina

Marţi, 3 Martie 2020 (15:53:45)

Autoritățile din Suceava trebuie să identifice aproape 100 de persoane care au călătorit în același avion cu ucraineanul care a fost confirmat ca infectat cu coronavirus marți, la Cernăuți. Până la derularea procedurilor birocratice, cei care au venit cu avionul în data de 26 februarie a.c. de la Bergamo la Suceava pot anunța singuri medicul de familie sau Direcția de Sănătate Publică Suceava, pentru luarea măsurilor care se impun pentru a-și proteja atât sănătatea lor, cât și a celor din jur.

Cernăuțeanul infectat cu coronavirus a ajuns la Suceava în seara zilei de 26 februarie a.c., cu avionul de Bergamo, și a declarat autorităților de pe aeroport că vine de la Milano. La controlul medical nu a prezentat nici un fel de simptome, astfel încât a primit permisiunea de a intra în țară. El a ieșit din România jumătate de oră mai târziu, la 21.30, la volanul unui autoturism, prin punctul de trecere a frontierei Siret.

Potrivit agenției de știri din Cernăuți BucPress, Ministerul Sănătății din Ucraina a confirmat cazul, inclusiv faptul că acesta a ajuns din Italia în Ucraina prin România.

Agenția de știri din Cernăuți precizează că probele recoltate de la persoana bolnavă au fost trimise suplimentar în Laboratorul virusologic al Organizației Mondiale a Sănătății, pentru confirmarea suplimentară a diagnosticului dat de medicii ucraineni. BucPress mai arată că cernăuțeanul infectat cu coronavirus s-a adresat medicilor din Cernăuți și a fost transportat cu ambulanța la un spital din centrul regional, unde examenle de laborator au confirmat infecția cu noul coronavirus.